പതിവ് തെറ്റിക്കാതെ ശ്യാമളകുമാരി ടീച്ചര് പെരുമാതുറയിലെ നബിദിനാഘോഷങ്ങള്ക്ക് മതസൗഹാര്ദ്ദത്തിന്റെ ഇരട്ടിമധുരം ചിറയിന്കീഴ്: മതസൗഹാര്ദ്ദത്തിന്റെ വലിയ സന്ദേശം ഉയര്ത്തുന്ന നബിദിനാഘോഷത്തിന്റെ ഭാഗമാകാന് ഇക്കുറിയും പതിവ് തെറ്റിക്കാതെ ശ്യാമളകുമാരി ടീച്ചര് പെരുമാതുറയിലെത്തി. കഴിഞ്ഞ 23 വര്ഷമായി മുടക്കം വരുത്താതെ ഓരോ നബിദിനത്തിലും മിഠായികളുമായി ടീച്ചര് എത്താറുണ്ട്. 1998 2005 കാലയളവില് പെരുമാതുറ ഗവ. എല്.പി സ്കൂളിലെ പ്രധാന അദ്ധ്യാപികയായിരുന്നു ശ്യാമളകുമാരി. പെരുമാതുറ ഗവണ്മെന്റ് സ്കൂളില് അദ്ധ്യാപന ജോലി ആരംഭിച്ച സമയത്ത് സ്കൂളിലെ കുട്ടികള് ആവശ്യപ്രകാരമാണ് നബിദിനാഘോഷങ്ങളില് പങ്കെടുക്കാന് തുടങ്ങിയതെന്ന് ടീച്ചര് പറഞ്ഞു. കഴിഞ്ഞുപോയ നബിദിനങ്ങളിലെല്ലാം കൈ നിറയെ മധുരവുമായിട്ടായിരുന്നു ടീച്ചര് എത്തിയിരുന്നത്. എന്നാല് ഇക്കുറി കൊവിഡിന്റെ പ്രത്യേക സാഹചര്യത്തില് നിരത്തുകളില് വച്ച് മധുരപലഹാര വിതരണത്തിന് നിയന്ത്രണമേര്പ്പെടുത്തിയിട്ടുള്ളതിനാല് പള്ളി കമ്മിറ്റിക്കാര്ക്ക് ഇതിനാവശ്യമായ തുക സംഭാവന നല്കിയാണ് ആഘോഷത്തില് ടീച്ചര് പങ്കുചേര്ന്നത്. അദ്ധ്യാപകവൃത്തിയില് നിന്ന് വിരമിച്ചുവെങ്കിലും പെരുമാതുറയില് നടക്കുന്ന ചെറുതും വലുതുമായ എല്ലാ പരിപാടികളിലും ടീച്ചറുടെ സാന്നിദ്ധ്യം ശ്രദ്ധേയമാകാറുണ്ട്. മികച്ച അദ്ധ്യാപികയ്ക്കുള്ള ദേശീയ അവാര്ഡിന് ശ്യാമളകുമാരി ടീച്ചര് അര്ഹയായിട്ടുണ്ട്. സ്ഥിരതാമസം കഴക്കൂട്ടത്താണെങ്കിലും പെരുമാതുറ ടീച്ചറിന് ഏറെ പ്രിയപ്പെട്ടയിടമാണ്.